b'\n_START_ARTICLE_\nLXDE\n_START_PARAGRAPH_\nLXDE (Lightweight X11 Desktop Environment, suom. Kevyt X11-ty\xc3\xb6p\xc3\xb6yt\xc3\xa4ymp\xc3\xa4rist\xc3\xb6) on eritt\xc3\xa4in kevyt avoimen l\xc3\xa4hdekoodin monikielinen ty\xc3\xb6p\xc3\xb6yt\xc3\xa4ymp\xc3\xa4rist\xc3\xb6, joka vie vain noin puolet XFCE:n vaatimasta keskusmuistin m\xc3\xa4\xc3\xa4r\xc3\xa4st\xc3\xa4. LXDE on ohjelmoitu C-kielell\xc3\xa4 k\xc3\xa4ytt\xc3\xa4en GTK+-ty\xc3\xb6kalukirjastoa. LXDE toimii Unix-, BSD- ja Linux-k\xc3\xa4ytt\xc3\xb6j\xc3\xa4rjestelmiss\xc3\xa4 sek\xc3\xa4 muissa POSIX-yhteensopivissa k\xc3\xa4ytt\xc3\xb6j\xc3\xa4rjestelmiss\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n muun muassa useiden eri jakeluiden kevytversioissa, jotka on tarkoitettu hieman vanhemmille tietokoneille. T\xc3\xa4llaisia jakeluita ovat esimerkiksi Ubuntun versiosta 8.10 alkaen yll\xc3\xa4pidetty sisarjakelu Lubuntu. LXDE k\xc3\xa4ytt\xc3\xa4\xc3\xa4 rolling releases -julkaisutaktiikkaa, eli siit\xc3\xa4 ei tule erillisi\xc3\xa4 versioita, vaan jokainen sen komponentti p\xc3\xa4ivitet\xc3\xa4\xc3\xa4n erikseen.'